b'\n_START_ARTICLE_\nPeglezen\n_START_SECTION_\nZgodovina\n_START_PARAGRAPH_\nNa tem zemlji\xc5\xa1\xc4\x8du je \xc5\xbee predhodno obstajala zgradba, a je bila med ljubljanskim potresom leta 1895 mo\xc4\x8dno po\xc5\xa1kodovana in posledi\xc4\x8dno so jo morali poru\xc5\xa1iti._NEWLINE_V za\xc4\x8detku 30. let 20. stoletja je Ple\xc4\x8dnik izdelal na\xc4\x8drt za ureditev Vodnikovega trga (v sklopu prenovitve tam le\xc5\xbee\xc4\x8dega magistrata; dana\xc5\xa1nja zgradba Ljubljanskega lutkovnega gledali\xc5\xa1\xc4\x8da); del prenovitve je vseboval tudi na\xc4\x8drt (1932) za trikotno zgradbo. Sam na\xc4\x8drt ureditve trga ni bil sprejet, medtem ko pa je na\xc4\x8drt zgradbe prevzel mestnega in\xc5\xbeenirja Matka Prelov\xc5\xa1ka (na\xc4\x8delnika mestnega gradbenega urada), ki je naro\xc4\x8dil gradnjo zgradbe; slednja je potekala med letoma 1934-35. Zgradba, ki ima pritli\xc4\x8dje in dve nadstropji, je zasnovano razgibano, pri \xc4\x8demer se med seboj nadstropja razlikujejo.\n_START_SECTION_\nOpis\n_START_PARAGRAPH_\nStavba je sestavljena iz stopni\xc4\x8dasto nalo\xc5\xbeenih, zelo razli\xc4\x8dnih nadstropij. Pro\xc4\x8delje obrnjeno na Poljansko ulico ima razli\xc4\x8dne vrste oken. Drugo nadstropje, ki je obrnjena proti Krekovem trgu, ima nekak\xc5\xa1en zimski vrt obdan s petimi pari toskanskih stebrov, ki nosijo potla\xc4\x8deno \xc4\x8dopasto streho. Lo\xc5\xbea je zaprta_NEWLINE_z velikimi kasetiranimi okni, vpetimi v betonske okvirje. Pro\xc4\x8delje proti Kapiteljski ulici je spet druga\xc4\x8dno, okna so razvr\xc5\xa1\xc4\x8dena bolj razgibano. Zanimivo je tudi stopni\xc5\xa1\xc4\x8de v notranjosti zgradbe z diagonalno postavljenimi stopni\xc5\xa1\xc4\x8dnimi ramami, ki se proti vrhu izmeni\xc4\x8dno o\xc5\xbeijo oziroma \xc5\xa1irijo. V pritli\xc4\x8dju so lokali, nad njimi pa stanovanja z zastekljenim ateljejem._NEWLINE_Pred \xc4\x8delno stranjo zgradbe se nahaja tudi visok leseni zastavni jambor na okroglem podstavku, ki je pobarvan v barvah trobojnice. Slednji je bil leta 1989 obnovljen._NEWLINE_Leta 2009 sta bila zgradba in jambor, kot Ple\xc4\x8dnikovo delo, razgla\xc5\xa1ena za kulturni spomenik dr\xc5\xbeavnega pomena.'